
A platform alapú munkavégzés jogi megítélése - munkajogviszony vagy polgári jogi jogviszony?

Kulcsszavak: Platformmunka; munkajogviszony; polgárijogviszony; munkajogiasítás; Irányelv
A dolgozat egy újfajta, hiányosan szabályozott, azonban egyre népszerűbb munkavégzési formának, a platformmunkáknak a jogi szabályozásával, azokat körülvevő joggyakorlattal és lehetséges jövőbeli megoldásokkal foglalkozik. A platformmunkák elterjedése mind külföldön, mind Magyarországon rengeteg olyan újdonságot hozott magával, amelyekhez a jogi szabályozásnak igazodnia kell. A jogalkotó nehezen talál megoldást az ilyesféle munkavégzés által indukált problémákra, amely egy bizonytalan helyzetet eredményez a munkavállalók és a munkáltatók között, ennek pedig rengeteg aspektusa van, amelyek a munkát végzők életére különböző módon hatnak ki.
Kutatásomban kitérek azokra a minősítő jegyekre, amelyek segítenek a munkajogviszony és polgári jogi jogviszony elhatárolásában, elemzem a platformmunkák sajátosságait, az azok által generált nehézségeket, majd a külföldi és a magyar joggyakorlat elemzésével rávilágítok arra, hogy milyen fontos a jogalkotó szerepe a gyorsan fejlődő, változó munkajog világában. Mindezek mellett az Európai Uniós megoldási törekvéseket is bemutatom a hazai, ezt a jövőben követő jogalkotás lehetséges megoldásainak felvázolásával.
Dolgozatom célja, hogy ezekre a bizonytalanságokra keressek megoldást, felvázoljam, hogy az eddigi joggyakorlat miképpen próbál alkalmazkodni a szabályozatlansághoz, illetve általam lehetségesnek tartott megoldásokat vázoljak, amelyekkel véleményem szerint a platformmunkát végzők helyzete stabilizálódhatna Magyarországon.



